潘岐哥
作者：王十朋
朝代：宋

paragraphs: 君不見鳳之雛，驥之子，潘家岐哥無乃是。
鶴溪仙子降英靈，雁蕩名山鍾秀美。
顔色純明白玉璞，精神皎潔秋江水。
胸中之氣已吞牛，開眼睛光如虎視。
此兒奇絕非常兒，小子觀人蓋多矣。
寧非漢代偷桃朔，別是唐家謫仙李。
愚知先生百不憂，但患此兒名盛耳。
先生才高爵未綰，頼渠力振家聲起。
鹿巖他日築高門，車馬煌煌塞閭里。